钦定古今图书集成/明伦汇编/闺媛典/第030卷 > 《安定郡夫人王氏墓志铭》元·马祖常
## 钦定古今图书集成/明伦汇编/闺媛典/第030卷 > 《安定郡夫人王氏墓志铭》元·马祖常

夫人王氏，故赠翰林直学士、安定郡侯胡公讳某之
夫人，陕西诸道行御史台治书侍御史彝之母也。世
为浚都鄢陵人。父讳贞伯，始宅安阳。兄讳玨，由地官
属出主襄阳、谷城二县簿。夫人在父母家时，虽钟爱
于其亲，而食与衣常后于兄嫂。及归胡氏，事安定公，
持妇道，终其身无懈容。亲纺绩，组𬘓之工，弗好世之
侈靡华饰，以俭以勤，相安定公家政，卒能有成，慈睦
仁祥，族姻芘之。夫人有子二人，长即治书，次规儒业，
山东宪府辟署书吏，补典宝监令史。治书甫丱，夫人
谓安定公曰：“是儿天资颖悟，可令早就学也。”遂求经
师，讲先王《礼》《乐》《诗》《书》之义。善属文，未冠，令誉日著。起
家为大都儒学录，大都四方髦俊辐辏，于是治书，学
益硕大，名益光显。省台交荐于上，历监察御史，右司
都事，左司员外郎，工部侍郎。丁安定公艰，吉服浃月，
即拜今官。使者及门，致礼意，敦请治书，以侍夫人荣
养为辞。夫人曰：“儿来前，吾有训，汝承吾志，吾逮事舅
姑，汝先考及我教汝，胡氏之宗事，其在汝乎？今国家
命汝为台臣，西南四省四宪之评议属之。汝其速行，
毋以我养为辞焉。”治书上事。半月，夫人讣至，徒御不
戒，号泣东出。及安阳丧次，衔哀具书告其友马祖常
曰：“彝不孝。先妣安定郡夫人，以至顺元年六月六日
卒，将以七月三日祔葬于先考安定郡侯之墓。”里人
杜愚为之状矣，请吾友为埋铭以刻之。呜呼！人之生
有男女焉。幸而为男子，或有所树立于世，则不与百
物俱尽；幸而为男子矣，无所树立，使人恶之，惟恐其
久生，而何死之恤也？夫人女子也，为女而能贤，为妇
而能孝，为母而能慈，从其夫子，有官有封，其所树立
殆过男子矣。宜乎富贵寿考，享厚生之福也。欤祖常
与治书，同学古文，使为铭，义不得让，迺铭曰：

在相，安阳有贞。慈母，启封汤沐，赋安定亩，炜其辉光。
夫人象服，柔嘉有仪，百丽于福。少也稚弱，玉节闺房。
归于夫家，组𬘓含章。教子俎豆，不系于迁，弗雕其全，
而人咸天。《诗》《书》《礼》《乐》，六艺之师。起其施施，居其孜孜，
迺成治书，懋官台臣，又成典宝，克昌克寅，克昌克寅。
亦既多淑，善后无疑。譬彼穜稑，我稼则获。且痔钱镈，
洹泉出山，纡流相西。郁郁松柏，荟蔚之𬯀。允矣安定，
幽居是域。夫人祔之，协其龟食。孙子爰殖，我铭不泐。